ΣΥΜΒΟΥΛΙΟ - ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 13ης Ιουνίου 1985 για ένα πρόγραμμα ειδικών δράσεων για την απασχόληση

(85/C 165/02)

I

(Ανακοινώσεις)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

πεπεισμένο ότι το σοβαρότερο πρόβλημα που αντιμετωπίζουν οι χώρες της Κοινότητας είναι το πρόβλημα της ανεργίας και ιδίως της ανεργίας των νέων,

έχοντας υπόψη, ιδίως, τα συμπεράσματα του Ευρωπαϊκού Συμβουλίου των Βρυξελλών (29 έως 30 Μαρτίου 1985) σχετικά με την προώθηση ειδικών δράσεων για να ευνοηθεί η δημιουργία θέσεων εργασίας και η ενίσχυση της αγοράς εργασίας,

πεπεισμένο ότι ο βασικός τρόπος αντιμετώπισης του θέματος, προκειμένου να επιτευχθούν λύσεις διάρκειας, είναι ασφαλώς να σημειωθούν σταθεροί, ικανοποιητικοί και αντιπληθωριστικοί ρυθμοί ανάπτυξης στις οικονομίες των κρατών μελών,

έχοντας υπόψη ότι, για την επίτευξη των στόχων αυτών, απαιτείται η δημιουργία μιας ολοκληρωμένης εσωτερικής αγοράς ευρωπαϊκών διαστάσεων, που θα ευνοήσει την ανάπτυξη και την απασχόληση, η εισαγωγή και η διάδοση των νέων τεχνολογιών και ο καθορισμός και προώθηση σχεδίων επενδύσεων κοινού ευρωπαϊκού ενδιαφέροντος με υψηλή οικονομική και κοινωνική απόδοση, καθώς και η ανάπτυξη της έρευνας, ώστε να εξασφαλιστούν μεγαλύτερες δυνατότητες συνεργασίας ανάμεσα στις επιχειρήσεις, πράγμα που συνεπάγεται ενεργό ρόλο των κοινωνικών εταίρων,

πεπεισμένο ότι, εκτός από τις δημόσιες παρεμβάσεις πρέπει να αξιοποιηθεί ο ρόλος των επιχειρήσεων στη δημιουργία θέσεων εργασίας,

εκτιμώντας, πάντως, ότι με αυτή την προοπτική χρειάζεται να προσδιοριστούν και να οργανωθούν ευρωπαϊκά κοινωνικά πλαίσια που να εγγυώνται τη συνεχή προσαρμογή των κοινωνικών κανόνων οι οποίοι αρμόζουν σε μια σύγχρονη οικονομία, διασφαλίζοντας, συγχρόνως, την ανταγωνιστικότητα των επιχειρήσεων,

διαπιστώνοντας, εξάλλου, ότι, στο άμεσο μέλλον, χρειάζεται να αντιμετωπιστεί η ανισορροπία ανάμεσα στη ζήτηση και την προσφορά εργασίας που οφείλεται στις διαρθρωτικές μεταλλαγές λόγω της εισαγωγής νέων τεχνολογιών,

εκτιμώντας τις υποδείξεις που παρασχέθηκαν ήδη από το Ευρωπαϊκό Κοινοβούλιο, την Οικονομική και Κοινωνική Επιτροπή καθώς και, τελευταία, από τη Διαρκή Επιτροπή για την Απασχόληση και οι οποίες συγκλίνουν,

παρατηρώντας ότι οι πρωτοβουλίες και δράσεις που θα πρέπει να αναληφθούν στο κοινωνικό επίπεδο και στο επίπεδο της απασχόλησης, μπορούν να αναπτυχθούν με τρόπο συντονισμένο και εντασσόμενο οργανικά στα πλαίσια του δεύτερου προγράμματος μεσοπρόθεσμης κοινωνικής δράσης, που υιοθετήθηκε με το ψήφισμα του Συμβουλίου του Ιουνίου 1984 και να αποτελέσουν την υλοποίηση της πρώτης φάσης του,

εκτιμώντας ότι κάθε κοινοτικό μέτρο πρέπει να συνοδεύει και να αξιοποιεί τις εθνικές στρατηγικές για την καταπολέμηση της ανεργίας,

ΚΑΛΕΙ ΤΗΝ ΕΠΙΤΡΟΠΗ

να εξετάσει τη δυνατότητα:

Ι. - να προωθήσει μια συντονισμένη δράση για την ανάπτυξη κοινοτικών ή/και εθνικών σχεδίων πειραματικού ή πρότυπου χαρακτήρα, με στόχο να επιτευχθεί συντονισμένα όχι μόνο η δημιουργία νέων δυνατοτήτων εργασίας αλλά και η δημιουργία νέων επιχειρήσεων, καθώς και η ανάπτυξη του επιχειρηματικού πνεύματος.

Στα μέτρα ενίσχυσης θα πρέπει να δοθεί προτεραιότητα στους μακροχρόνια άνεργους και στους νέους,

- να λάβει υπόψη - με τις παραπάνω προοπτικές και στα πλαίσια των δημοσιονομικών ορίων - τις δυνατότητες που παρέχει, ιδίως, η από κοινού χρησιμοποίηση των ενισχύσεων που τα κοινοτικά χρηματοδοτικά όργανα παρέχουν για παραγωγικές επενδύσεις, έργα υποδομής και ενεργειακά, καθώς και των ενισχύσεων που προορίζονται για τη διευκόλυνση της κινητικότητας των εργαζομένων στον επαγγελματικό και γεωγραφικό χώρο και των επιδοτήσεων για την πρόσληψη προσωπικού θα πρέπει, ιδιαίτερα, να εξεταστεί η δυνατότητα να διατεθεί καλύτερα, για τους παραπάνω στόχους, για την υποστήριξη των παραπάνω πειραματικών προγραμμάτων, στο προσεχές οικονομικό έτος, το 5% των πόρων του Ευρωπαϊκού Κοινωνικού Ταμείου, που σήμερα προβλέπονται για καινοτόμες δράσεις,

- να προωθήσει, ιδίως υπό το φως των αποτελεσμάτων και εμπειριών που θα υπάρξουν εν τω μεταξύ, καθώς και ειδικών αναλύσεων κατά τομείς, ένα σύνολο εκτάκτων πρωτοβουλιών για την απασχόληση σε ευρωπαϊκό επίπεδο,

- σ’ αυτό το πλαίσιο, να προσανατολίσει τα παραπάνω σχέδια και τις ανωτέρω πρωτοβουλίες προς τομείς οι οποίοι ευνοούν την ανάπτυξη της απασχόλησης,

- να βελτιώσει τα μεγέθη της ανεργίας κατά τρόπον ώστε να λαμβάνεται καλύτερα υπόψη η κατάσταση που δημιουργήθηκε από τα προγράμματα καταπολέμησης της ανεργίας, που έχουν σαν αποτέλεσμα τη δημιουργία ενδιάμεσων καταστάσεων μεταξύ της κανονικής δραστηριότητας και της κυρίως ειπείν ανεργίας,

ΙΙ. - να εξετάσει σε συνεργασία με τα κράτη μέλη και τους κοινωνικούς εταίρους σε ποιο βαθμό οι νομοθετικές και συμβατικές διατάξεις επηρεάζουν την ικανότητα προσαρμογής της αγοράς εργασίας, με σκοπό την επίτευξη καλύτερης ισορροπίας μεταξύ της προώθησης της ανάπτυξης της απασχόλησης και της κοινωνικής προστασίας, με παράλληλη αποφυγή της δημιουργίας αντικινήτρων, όσον αφορά τη δημιουργία νέων θέσεων εργασίας, και να υποβάλει τις σχετικές προτάσεις της, κυρίως, σε ό,τι αφορά τις μικρομεσαίες επιχειρήσεις,

- να προωθήσει και να αναπτύξει τις εμπειρίες που υπάρχουν, όσον αφορά την αναδιοργάνωση του χρόνου εργασίας, με μια καλύτερη ανακατανομή του χρόνου εργασίας, με τρόπο κατάλληλο και διαρθρωμένο στους διάφορους οικονομικούς τομείς, καθώς και να βελτιώσει τους όρους εργασίας, ιδίως, στο επίπεδο των επιχειρήσεων, προκειμένου να καταστεί οικονομικά συμφέρουσα η διατήρηση των επιπέδων απασχόλησης και η δημιουργία νέων θέσεων εργασίας,

- να ενθαρρύνει την εκπαίδευση, με προοπτική την εξασφάλιση σταθερών θέσεων εργασίας, ώστε να είναι δυνατή στη συνέχεια η επαγγελματική κατάρτιση και ο επαγγελματικός επαναπροσανατολισμός, ανάλογα με τις ευκαιρίες που θα παρουσιάζονται στην αγορά εργασίας,

ΙΙΙ. - να καθορίσει τις μελλοντικές πρωτοβουλίες για την ενθάρρυνση της ανάπτυξης και της αναθέρμανσης της οικονομίας και της απασχόλησης, ιδιαίτερα, στις ζώνες με ανεπαρκή ανάπτυξη, στις ζώνες στις οποίες διαπιστώνονται σημαντικές διαρθρωτικές μεταβολές, και εκεί όπου παρατηρούνται ποσοστά ανεργίας ιδιαίτερα υψηλά,

- να ενθαρρύνει προς το σκοπό αυτό, την προληπτική διαχείριση της απασχόλησης, ευνοώντας το τοπικό επίπεδο, την ευκαμψία της αγοράς εργασίας, προβλέποντας, οπωσδήποτε, την ενεργό συμμετοχή των κοινωνικών εταίρων την υποστήριξη των πρωτοβουλιών σε τοπικό επίπεδο την κατάλληλη ενοποίηση των πολιτικών που ακολουθούνται στους επιμέρους τομείς, ιδίως των πολιτικών που ενισχύονται από τα διαρθρωτικά ταμεία, προκειμένου να αυξηθεί η θετική επίπτωσή τους στην απασχόληση,

IV. - να ενθαρρύνει την ανάπτυξη του κοινωνικού διαλόγου, για να αναζητηθεί ο υψηλότερος δυνατός βαθμός συναίνεσης για τις προβλεπόμενες πρωτοβουλίες και δράσεις, πράγμα που θα βελτιώσει τη λειτουργία της αγοράς εργασίας και θα επιτρέψει πλέον άμεση αντίδραση της απασχόλησης στην οικονομική ανάπτυξη.